Hyundai løfter sløret for den helt nye IONIQ 3

Hyundai har løftet sløret for Ioniq 3, en ny elektrisk hatchback, der er udviklet specifikt til det europæiske marked og ventes til Danmark i efteråret. En model, der skal gå direkte i kødet på kompakte biler som VW ID.3 Neo, Cupra Born og BYD Dolphin.

Ioniq 3 er på papiret en forholdsvis kompakt bil. Den er 4,16 meter lang, men Hyundai forsøger tydeligt at få den til at føles større indefra. Det sker blandt andet med lang akselafstand, fladt gulv og en kabine, der er tænkt som et åbent opholdsrum mere end bare et klassisk førermiljø.

Bagagerummet rummer 322 liter, men Hyundai lægger også vægt på et ekstra rum under gulvet på 119 liter. Samlet giver det 441 liter bagageplads, hvilket kan blive et vigtigt salgsargument i klassen. Hyundai fremhæver også fysiske knapper til udvalgte funktioner, to-zoners klimaanlæg, sæder med varme og ventilation og mulighed for V2L, så bilen kan levere strøm til eksternt udstyr.

På tekniksiden bliver Ioniq 3 den første Hyundai med infotainmentsystemet Pleos Connect baseret på Android Automotive. Afhængigt af version får bilen enten en 12,9 tommer eller 14,6 tommer skærm, og i de større skærmversioner følger navigation med.

Op til 496 kilometer

Hyundai lancerer bilen med to batteristørrelser. Standard Range får et batteri på 42,2 kWh og en forventet WLTP-rækkevidde på op til 344 kilometer. Long Range får 61 kWh og en forventet rækkevidde på op til 496 kilometer.

Det er især den store version, der kan gøre Ioniq 3 interessant i Danmark, hvor rækkevidde stadig vægter tungt for mange købere. Samtidig oplyser Hyundai, at bilen kan lade fra 10 til 80 procent på omkring en halv time under optimale forhold. AC-ladning sker som standard med op til 11 kW, mens 22 kW kan tilvælges.

Ydelsen er ikke voldsom, men heller ikke målet i en bil som denne. Standard Range yder 147 hk, mens Long Range står opført med 135 hk. 0 til 100 km/t klares på henholdsvis 9,0 og 9,6 sekunder.

Dermed ligner Ioniq 3 en bil, der skal vinde på den samlede pakke: fornuftig rækkevidde, lavt energiforbrug, hurtig opladning og en kabine, der skal opleves mere indbydende end presset.

Ioniq 3 er designet i Europa og bygges i Tyrkiet. Priserne er endnu ikke offentliggjort, og det bliver i høj grad dem, der afgør, hvor hårdt Hyundai kan ramme markedet.

Hyundai løfter sløret for den helt nye IONIQ 3